Den tidligere Vendsyssel og Triton-spiller Christinna Pedersen kom helt til tops i Super Serie-finalen i Denmark Open sammen med makkeren Joachim Fischer.

Parret vandt for første gang en Super Serie-finale sammen, da de udraderede favoritparret Thomas Layborn og Kamilla Rytter Juhl. Useedede Fischer/Pedersen vandt i to sæt med 21-14, 21-17. Det er deres første Super Serie-titel nogensinde. Kampen var præget af stabilt spil fra Fischer/Pedersen, og det var svært at se, at de to er et forholdsvist nyt makkerpar sammenlignet med Laybourn/Juhl. Kamilla Rytter Juhl var igennem kampen stærkt presset ved nettet, og her lykkedes det flere gange Fischer/Pedersen at finte hende i de hårde dueller, hvor det var tydeligt, hvem der havde mest overblik. Flere gange måtte Juhl smide sig for at nå fjerbolden, men forgæves.